text: Tre kvæstet i voldsomt uheld ved Grindsted
  06 maj 2014 kl. 15.29
  Tre personer er kørt på sygehuset efter et voldsomt sammenstød mellem tre biler på Tingvejen ved Grindsted ved 15-tiden. Vejen spærret i halvanden time efter uheldet.
  En bil er nærmest knust efter sammenstøddet, der skete ved Filskovvej på den store Tingvejen. Trods sammenstøddets voldsomhed slap en person i hver af de tre biler med lettere kvæstelser.
  En bilinspektør er kaldt til ulykkesstedet.
  Uheldet skete, da en bil holder stille for at afvente en modkørende bil. 
  Den holdende bil bliver ramt bagfra af en anden bil, som kommer med høj hastighed. Selv om den anden bil når at få bremset ned, bliver den første bil skubbet over i modkørende vejbane og ind i den modkørende bil, som bilisten ventede på.
  Specielt den første bil, som blev ramt både forfra og bagfra, blev nærmest knust.
  Tingvejen blev afspærret efter sammenstøddet og det gik bl.a. ud over rutebiltrafikken mellem Grindsted og Esbjerg. Politiet kunne dog anvise andre veje til bilerne. Kun et lastvognstog kunne ikke vende ved ulykkesstedet.
  